कैश नहीं मिलने पर किसानों ने चार घंटे बैंक का गेट किया बंद
को-आॅपरेटिवबैंक रूडेके कलां में कैश नहीं मिलने से निराश किसानों ने बैंक के गेट को सील कर चार घंटे तक जाम लगाया। अधिकारियों द्वारा मिन्नते करने के बाद किसानों ने धरना उठाया। अधिकारियों ने भरोसा दिलाया कि किसानों को सोमवार से कैश लेने में दिक्कत नहीं आएगी।
वहीं किसानों ने चेतावनी दी कि अगर सोमवार से उन्हें कैश सही तरीके से नहीं मिला तो वह पक्के तौर पर बैंक के आगे धरना लगा देगें। किसानों का कहना है कि वह पिछले एक महीने से कैश लेने के लिए हर रोज बैंक में आते हैं। लेकिन कैश नहीं होने का बहाना बना कर उन्हें वापस भेज दिया जाता है। जिसके चलते उन्होंने बैंक के गेट को सील करके धरना लगा दिया। इस दौरान कर्मचारियों को बैंक के अंदर आने जाने को लेकर परेशानी उठानी पड़ी।
धरने में बैठे किसान हरनेक सिंह, जरनैल सिंह, रेशम सिंह, गुलचैन सिंह, मनजोत सिंह, हरदीप सिंह, पर्मजीत सिंह, वीरपाल सिंह ने कहा कि उनके खाते इसी बैंक में है। लेकिन उन्हें कैश नहीं मिल रहा। बैंत के अधिकारी आरबीआई के नियमों के अनुसार उन्हें 24 हजार रुपए नहीं देते। अधिकारी अपने चहेतों को खुला कैश दे रहे हैं। जिसके चलते उन्होंने धरना दिया है। (चेतन शर्मा)
बरनाला में शनिवार को को-आॅपरेटिव बैंक के सामने धरना दे रहे किसानों को समझाते हुए बैंक अधिकारी मदन लाल।
इस दौरान मौके पर तनावपूर्ण माहौल को देखते हुए बैंक अधिकारियो को पुलिस बुलानी पड़ी। लेकिन किसान बिना कैश के नहीं जाने की जिद पर अड़ गए। इस मौके पर धरना दे रहे किसानों को समझाने आए बैंक के सीनियर अधिकारी मदन लाल को किसानों ने खरी-खरी सुनाई। किसानों का आरोप था कि पहले उनकी कोई सुनवाई नहीं करता जब वो धरना लगा कर बैठते तो अफसर उनकी मिन्नतें करते हैं। अगर उनका काम सही तरीके से अफसर पहले ही कर दे तो उन्हें धरना लगाने की जरूरत ही नहीं पड़े। इस दौरान किसानों ने बैंक के अधिकारियों के खिलाफ जमकर नारेबाजी की। बैंक के अधिकारी मदन लाल के कहने पर किसानों ने धरना उठाया। मदनलाल ने कहा कि उन्होंने किसानों बैंक के कर्मचारियों से बात की है। कैश की कमी के कारण इस तरह के हालात बने हैं। लेकिन सोमवार को कैश सभी किसानों को मिल जाएगा।
hin_Deva hin_Deva hin_Deva hin_Deva hin_Deva hin_Deva